የኦሮሚያ ክልል ከፍተኛ ባለሥልጣናት ከግድያ እንደተረፉ ተነገረ
የኦሮሚያ ክልል ከፍተኛ ባለሥልጣናት ማክሰኞ ሰኔ 23 ቀን 2012 ዓ.ም. በአዲስ አበባ ከተማ የብልፅግና ፓርቲ ጽሕፈት ቤት ውስጥ በስብሰባ ላይ እያሉ፣ ታስቦላቸው ከነበረው ግድያ መትረፋቸው ተነገረ፡፡ ባለሥልጣናቱ በስብሰባ ላይ መሆናቸው እየታወቀ፣ የታዋቂውን ድምፃዊ ሃጫሉ ሁንዴሳን አስከሬን ከነጠቁ በኋላ ወደ ጽሕፈት ቤቱ ይዘው በመግባት፣ የጽሕፈት ቤቱ ጥበቃ ሥራ ላይ የነበረ አንድ የኦሮሚያ ፖሊስ ልዩ ኃይል አባል የገደሉ መሆኑን፣ ወደ ባለሥልጣናቱና ወደ ሌሎች አካላት ሳይረማመዱ በመከላከያ ልዩ ኮማንዶዎች አማካይነት ዕቅዳቸው መክሸፉን የፌዴራል ፖሊስ፣ ጠቅላይ ዓቃቤ ሕግ፣ የአዲስ አበባ ፖሊስ ኮሚሽን፣ የኦሮሚያ ፖሊስ ኮሚሽንና የብሔራዊ መረጃና ደኅንነት የምርመራ ቡድን በጋራ በሰጡት መግለጫ አስታውቀዋል፡፡ የምርመራ ቡድኑ በጋራ በሰጠው መግለጫ እንደገለጸው፣ የድምፃዊው አስከሬን ከጳውሎስ ሆስፒታል ወደ ትውልድ ሥፍራው አምቦ ከተማ አሸኛኘት እየተደረገለት በኦሮሚያ ክልል ቡራዩ ከተማን አልፎ ኬላ በሚባል ቦታ ላይ ሲደርስ፣ በአቶ ጃዋር መሐመድ የሚመራ ታጣቂ ቡድን አስከሬኑን በመቀማት፣ ወደ መሀል ከተማ ስታዲየም አካባቢ በሚገኘው የኦሮሞ ሕዝብ ባህል ማዕከል አጠገብ ወዳለው የኦሮሚያ የብልፅግና ፓርቲ ጽሕፈት ቤት መልሰውታል፡፡ ቡድኑ ጥበቃውን በመስበርና መሣሪያ አቀባብሎ በመግባት ስብሰባ ላይ እንደሆኑ በባለሥልጣናቱ ላይ ጭምር የሰኔ 15ቱን (በእነ አምባቸው መኮንን (ዶ/ር) እና በጠቅላይ ኤታ ማዦር ሹሙ ጄኔራል ሰዓረ መኮንን ላይ እንደተፈጸመው ግድያ) ዓይነት ግድያ ለመፈጸም እንቅስቃሴ ማድረጉን፣ የምርመራ ቡድኑ አባል የፌዴራል ፖሊስ ኮሚሽን ተወካይ ኮሚሽነር ዘለዓለም መንግሥቴ አብራርተዋል፡፡ የወንጀል ድርጊቱ ወይም አመፁ አዲስ አበባ ከተማ ተጀምሮ አዲስ አበባ ላይ እንዲያልቅ ቅስቀሳ ሲደረግ መክረሙን ያስታወሱት ኮሚሽነሩ፣ ታጣቂ ቡድኑ ከፈጸመውና ሊፈጽመው ከነበረው እንቅስቃሴ አንፃር፣ በሥፍራው በነበረው የኦሮሚያ ልዩ ኃይል ሆደ ሰፊ በመሆን አፀፋ ምላሽ ሳይሰጥ፣ በስብሰባ ላይ የነበሩትን ከፍተኛ ባለሥልጣናት ወደ ሌላ አዳራሽ እንዲገቡ ቢያደርጓቸውም፣ ታጣቂ ቡድኑ ግን ያሰበውን ለማሳካት ተኩሶ አንድ የኦሮሚያ ፖሊስ ልዩ ኃይል አባል ሕይወቱ እንዲያልፍ ማድረጉን ገልጸዋል፡፡በዚህ ወቅት የመንግሥት ሁኔታዎችን ከግምት ውስጥ በማስገባት የአፀፋ ምላሽ አለመስጠቱ እንጂ፣ ታጣቂ ቡድኑ እንደፈለገው ምላሽ ተሰጥቶ ቢሆን ኖሮ፣ የበርካታ ሰዎች ሕይወት ይቀጠፍ እንደነበር የምርመራ ቡድኑ አስታውቋል፡፡ ከፍተኛ ባለሥልጣናቱን ለመግደል የታቀደ፣ የተጠናና በአዲስ አበባ ከተማ ውስጥ የደም ማዕበል ለመፍጠር ሴራ የነበረ መሆኑንም የተጀመረው ምርመራ አመላካች መሆኑን አክለዋል፡፡ ቡድኑ በተለያዩ መገናኛ ብዙኃን እየተቀባበለ ባስተላለፈው መልዕክት አዲስ አበባ ተጀምሮ አዲስ አበባ የሚያልቅ፣ የድምፃዊ ሃጫሉ አስከሬን ከአዲስ አበባ እንዳይወጣ፣ አስከሬኑ የዳግማዊ ምኒልክ ሐውልት ፈርሶ እዚያ እንዲቀበር እንደሚደረግ፣ ሕዝቡን ለአመፅና ለሁከት እንዲነሳሳ ሲቀሰቅስ እንደነበርም ኃላፊዎቹ ተናግረዋል፡፡ ቡድኑ በማንና እንዴት እንደታጠቀ በማይታወቅበት ሁኔታ ወደ የኦሮሚያ ብልፅግና ፓርቲ ጽሕፈት ቤት ሰብሮ ሲገባ፣ ስምንት ክላሽኒኮቭ ጠብመንጃዎች፣ ከአምስት በላይ ሽጉጦችና የተለያዩ የሬዲዮ መገናኛዎች ይዞ መገኘቱ፣ በወቅቱ የመከላከያ ልዩ ኮማንዶ ፈጥኖ በመድረስ ሊፈጠር የነበረውን አደጋ በማስቆምና በማረጋጋት ቡድኑ ትጥቁን እንዲፈታ መደረጉም ጠቁመዋል፡፡ በአጠቃላይ በምርመራ ሒደቱ በአዲስ አበባ ከተማ ከፍተኛ ዕልቂት እንዲደርስ ዝግጅት ተደርጎበት የነበረ እንቅስቃሴ መሆኑንም መረዳት እንደተቻለ አክለዋል፡፡ በሥፍራው የነበሩ የመንግሥት ታጣቂዎች እንቅስቃሴውን በትዕግሥትና በማስተዋል ምንም ዓይነት የአፀፋ ምላሽ ሳይሰጡ በማለፋቸው፣ ታጣቂ ቡድኑ ተጨማሪ ጥፋትና ዕልቂት ሳያደርስ ትጥቅ ፈቶ በቁጥጥር ሥር ሊውል መቻሉንም ተናግረዋል፡፡ በሌላ በኩል ሰኔ 24 ቀን 2012 ዓ.ም. በአዲስ አበባ ከተማ በተደረገ የአመፅ ቅስቀሳና ጥሪ፣ በተለያዩ የወጣት አደረጃጀቶች በከተማው በተለያዩ አካባቢዎች ገንዘብና የተለያዩ መጣጥፎችን በመበተን፣ በከተማው ውስጥ ሁከትና ብጥብጥ እንዲፈጠር ምክንያት በመሆናቸው፣ የባልደራስ ለእውነተኛ ዴሞክራሲ (ባልደራሱ) ፓርቲ ሊቀመንበር አቶ እስክንድር ነጋና ግብረ አበሮቹ በቁጥጥር ሥር ውለው ምርመራ እንደተጀመረባቸው ኮሚሽነር ዘለዓለም ተናግረዋል፡፡ መንግሥት ሰላም የማስከበርና የሕዝብን ደኅንነት የመጠበቅ ኃላፊነት ስላለበት  አንዱን ብሔር ከሌላው ብሔር ጋር ለማጋጨት በከተማውና በመንግሥት ላይ በኃይል ጫና ለማሳደር ሆን ተብሎ የተደራጀና የተቀናጀ ግንኙነት እንደነበር ኃላፊዎቹ ተናግረዋል፡፡ በከተማው የተለያዩ አካባቢዎች የተሰማሩት ወጣቶች ሲበትኑት የነበረው ወረቀትና ሲፈጽሙት የነበረው ድርጊት ለዘመናት ተጋብቶ፣ ተዛምዶና ተጋምዶ አብሮ የኖረውን ማኅበረሰብ አንድነት የሚበታትንና የሚያቃቅር መሆኑ ማሳያ እንደሆነ የተቋማቱ ኃላፊዎች ተናግረዋል፡፡ በዚህም ምክንያት ንብረት የወደመበትና የሰው ሕይወት ጭምር የጠፋበት ድርጊት በመሆኑ ተጠርጣሪዎቹን በቁጥጥር ሥር ለማዋል መቻሉን አክለዋል፡፡ መንግሥት ተጠርጥረው በቁጥጥር ሥር በዋሉት ተጠርጣሪዎች ላይ፣ ሰብዓዊ መብታቸውን በማክበር ተገቢውን ምርመራ በማድረግ ወደ ፍርድ በማቅረብ፣ የሕግ የበላይነትን የሚያረጋግጥበትን አሠራር እያከናወነ መሆኑንም ጠቁመዋል፡፡ ድርጊቱ ኢትዮጵያ ከታላቁ ህዳሴ ግድብ ጋር ተያይዞ ከውጭም ከውስጥም ተፅዕኖዎች ያረፉበትና የተቀናጀ እንቅስቃሴ ስለመሆኑ፣ በቀጣይ የምርመራ ሒደቶች ይፋ እንደሚደረግም ኃላፊዎቹ ተናግረዋል፡፡ የድምፃዊ ሃጫሉ አስከሬን ወደ ትውልድ ሥፍራው እንዲሄድ የተደረገው በአዲስ አበባ ከተማ ቀብሩ እንዳይከናወን ሳይሆን፣ ከቤተሰቦቹ ጋር ውይይትና ምክክር ተደርጎ፣ መሆኑ ተገልጿል፡፡ የልጃቸው አስከሬን የሚያርፈው ለኦሮሞ ሕዝብና በኢትዮጵያ ሕዝብ ነፃነት ሲታገሉ ከተሰው ጓደኞቹ ጎን መሆን እንዳለበት በመግለጻቸው እንጂ፣ መንግሥት ለእሱ የሚገባውን ክብር በመስጠት አዲስ አበባ ለማሳረፍ ፍላጎት እንደነበረም የተቋማቱ አመራሮች ተናግረዋል፡፡ ነገር ግን መንግሥት የቤተሰቡን ቃል በማክበር አስከሬኑ በክብር በወዳጅ ዘመዶቹ ታጅቦ ወደ ቤተሰቡ ጉዞ ሲያደርግ ታጣቂ ቡድኑ የፈጸመው ድርጊት አሳፋሪ፣ የኦሮሞ ሕዝብን የማይወክል፣ ለሞራል ተቃራኒና ሕግን የጣሰ ድርጊት መሆኑንም አስምረውበታል፡፡ የታጣቂ ቡድኑ መሪ ነው የተባለው አቶ ጃዋር መሐመድ የፈጸመው ድርጊት ይህ ብቻ ሳይሆን፣ ወደኋላ በመሄድ በጥቅምት ወር 2012 ዓ.ም. በእርሱ ቀስቃሽነት በተፈጠረው ሁከትና ነውጥ የ97 ሰዎች ሕይወት ማለፉን ያስታወሱት የተቋማቱ ኃላፊዎች፣ ምርመራውን ወደኋላ በመሄድና አሁን ከተፈጠረው ሁከት፣ ግድያና የተለያዩ የወንጀል እንቅስቃሴዎች ጋር አብሮ የሚታይ መሆኑንም ተናግረዋል፡፡ በተለያየ ጊዜ በመገናኛ ብዙኃን በመቅረብ ብሔርን ከብሔር በማጋጨት የአገሪቱን ሥርዓት ለማፍረስ ያደረጓቸው የተለያዩ ቅስቀሳዎች ጭምር ተጠቃለው ምርመራ እንደሚደረግ አስታውቀዋል፡፡ ይህ ምርመራ ‹‹ባልደራሱ›› በሚባለው በአቶ እስክንድር ቀስቃሽነት ሲፈጠር የነበረውን አጠቃላይ ሕገወጥ እንቅስቃሴዎችን ጭምር የሚያጠቃልል መሆኑንም ተናግረዋል፡፡ በአጠቃላይ በአገርና ሕዝብ እንዲሁም ሕገ መንግሥትና ሥርዓት ላይ አደጋ የሆኑትን ሁሉ በመለየት፣ ለሕግ የማቅረብ ሥራ እየተከናወነ መሆኑን አስረድተዋል፡፡ የተጀመረው ሕግን የማስከበርና የምርመራ ሒደት እንደ ሌላ ጊዜ በሽምግልና ጣልቃ ገብነት የሚፈታ ሳይሆን፣ ሕግና ሕግን በማስከበርና በሕግ የበላይነት የሚቋጭ መሆኑንም ኃላፊዎቹ ተናግረዋል፡፡ በወቅቱ በነበረው አደገኛ እንቅስቃሴ ላይ በተለያዩ መንገዶች ከፀጥታ ኃይሉ ጋር በመሠለፍ ከፍተኛ ዕገዛ ያደረጉትንና እያደረጉ የሚገኙትን፣ በተለይ የአዲስ አበባ ነዋሪዎች፣ በኦሮሚያ ክልል በተለያዩ አካባቢዎች የሚገኙ ነዋሪዎችና መላው ሕዝብ ላደረጉት አስተዋጽኦ ምሥጋናም አቅርበዋል፡፡ 